《以夜阑更秉烛相对如梦寐分韵得梦字》
元代·顾瑛

凉风振林木，恻恻初寒动。肃客桃花源，张筵鸣玉洞。

落日照金樽，飞雪栖画栋。谈玄味妙理，谑笑杂微讽。

取琴雪巢弹，共听金石弄。嘉会固难并，聚散恍春梦。

明发大江舟，天阔孤鸿送。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。